Document ID: 32007D0716

KOMISSION PÄÄTÖS,
tehty 30 päivänä lokakuuta 2007,
Euroopan parlamentin ja neuvoston asetuksissa (EY) N:o 852/2004 ja (EY) N:o 853/2004 säädettyjä rakenteellisia vaatimuksia koskevista siirtymätoimenpiteistä tietyissä liha- ja maitoalan laitoksissa Bulgariassa
(tiedoksiannettu numerolla K(2007) 5238)
(ETA:n kannalta merkityksellinen teksti)
(2007/716/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymisasiakirjan ja erityisesti sen 42 artiklan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
sekä katsoo seuraavaa:
(1)
Komission päätöksessä 2007/31/EY (2) vahvistetaan siirtymätoimenpiteet, joita sovelletaan lähetettäessä Bulgariasta muihin jäsenvaltioihin sellaisia tiettyjä liha- ja maitoalan tuotteita, jotka kuuluvat eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (3) liitteen III soveltamisalaan. Kyseisiä tuotteita saa lähettää Bulgariasta ainoastaan, jos ne on hankittu päätöksen 2007/31/EY liitteessä luetellusta tuotantolaitoksesta.
(2)
Elintarvike- ja eläinlääkintätoimisto teki Bulgariaan tarkastusmatkan 22 päivästä27 päivään huhtikuuta 2007 arvioidakseen tuotantolaitosten tilanteen. Bulgarian viranomaiset ovat osoittaneet, että niillä on nyt kapasiteettia ja kykyä arvioida laitoksia oikein niiden hyväksymiseksi yhteisön sisäiseen kauppaan, ja ne ovat ratkaisseet tarkastuksissa aikaisemmin esiintyneet ongelmat. Sen vuoksi päätös 2007/31/EY olisi kumottava.
(3)
Elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (4) ja asetuksessa (EY) N:o 853/2004 säädetään tietyistä kyseisten asetusten soveltamisalaan kuuluvien laitosten rakenteellisista vaatimuksista.
(4)
Tietyt liha- ja maitoalan laitokset Bulgariassa tarvitsevat lisää aikaa täyttääkseen asetuksissa (EY) N:o 852/2004 ja (EY) N:o 853/2004 vahvistetut niitä koskevat rakenteelliset vaatimukset. Sen vuoksi asetuksen (EY) N:o 852/2004 liitteessä II olevassa II luvussa ja asetuksen (EY) N:o 853/2004 liitteessä III olevan I jakson II ja III luvussa, II jakson II ja III luvussa ja V jakson I luvussa vahvistettuja rakenteellisia vaatimuksia ei pitäisi soveltaa tämän päätöksen liitteessä lueteltuihin laitoksiin ennen 31 päivää joulukuuta 2009 tietyin edellytyksin.
(5)
Laitosten siirtymävaiheen aikana niistä peräisin olevia tuotteita saisi saattaa ainoastaan kotimaan markkinoille tai käyttää ne jatkojalostukseen siirtymävaiheessa olevissa Bulgarian laitoksissa. Sen tarkastamiseksi, että edellä tarkoitetuissa laitoksissa tuotettuja tuotteita saatetaan ainoastaan kansallisille markkinoille ja kaupataan niillä, tuotteet olisi merkittävä terveys- tai tunnistusmerkillä, joka eroaa asetuksen (EY) N:o 853/2004 5 artiklassa säädetystä merkistä, ja kyseinen merkki olisi ilmoitettava muille jäsenvaltioille.
(6)
Bulgarian olisi varmistettava, että asiaa koskevia rakenteellisia vaatimuksia noudatetaan asteittain toimivaltaisen kansallisen eläinlääkintäviranomaisen kullekin näistä laitoksista hyväksymän uudenaikaistamissuunnitelman mukaan. Suunnitelmassa olisi lueteltava kaikki puutteet ja ilmoitettava niiden suunniteltu korjauspäivämäärä. Bulgarian olisi varmistettava, että toimintaansa jatkavat ainoastaan ne laitokset, jotka täyttävät edellä tarkoitetut vaatimukset täysin 31 päivään joulukuuta 2009 mennessä.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Asetuksen (EY) N:o 852/2004 liitteessä II olevassa II luvussa ja asetuksen (EY) N:o 853/2004 liitteessä III olevan I jakson II ja III luvussa, II jakson II ja III luvussa ja V jakson I luvussa vahvistettuja rakenteellisia vaatimuksia ei sovelleta tämän päätöksen liitteessä lueteltuihin laitoksiin ennen 31 päivää joulukuuta 2009.
2 artikla
1. Seuraavia tuotteita saa saattaa ainoastaan kotimaan markkinoille tai käyttää jatkojalostukseen liitteessä luetelluissa laitoksissa:
a)
liitteessä luetelluista laitoksista peräisin olevat tuotteet;
b)
liha- ja maitoalan integroiduista laitoksista peräisin olevat tuotteet, jos jokin laitoksen osa on lueteltu liitteessä.
2. Edellä 1 kohdassa tarkoitetut tuotteet on merkittävä terveys- tai tunnistusmerkillä, joka eroaa asetuksen (EY) N:o 853/2004 5 artiklassa säädetystä merkistä.
3. Bulgarian on ilmoitettava edellä 1 kohdassa tarkoitetuissa tuotteissa käytettävät terveys- tai tunnistusmerkit komissiolle, joka välittää tiedon muille jäsenvaltioille.
3 artikla
Kumotaan päätös 2007/31/EY.
4 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä lokakuuta 2007.

Labels: 0
18
15
17